एपेक्स क्रिकेट : फिनिक्स र ब्लुबर्ड उपाधिका लागि खेल्ने
फिनिक्स कलेज र ब्लुबर्ड कलेज एपेक्स अन्तर कलेज क्रिकेट प्रतियोगिताको उपाधिका लागि भिड्ने भएका छन् । सोमबार सम्पन्न सेमिफाइनलमा फिनिक्सले कान्तिपुर कलेज अफ म्यानेजमेन्ट एन्ड इन्फोर्मेसन टेक्नोलोजी (केसीएमआईटी) लाई ४ विकेट र ब्लुबर्डले काठमाडौं विश्वविद्यालय (केयू) लाई ७६ रनले पराजित गरे ।
काठमाडौँ — फिनिक्स कलेज र ब्लुबर्ड कलेज एपेक्स अन्तर कलेज क्रिकेट प्रतियोगिताको उपाधिका लागि भिड्ने भएका छन् । सोमबार सम्पन्न सेमिफाइनलमा फिनिक्सले कान्तिपुर कलेज अफ म्यानेजमेन्ट एन्ड इन्फोर्मेसन टेक्नोलोजी (केसीएमआईटी) लाई ४ विकेट र ब्लुबर्डले काठमाडौं विश्वविद्यालय (केयू) लाई ७६ रनले पराजित गरे ।टस हारेर ब्याटिङ निम्तो पाएको केसीएमआईटी पूरा २० ओभर खेली ८२ रनमा अलआउट भयो । विशाल कुँवरले २६ बलमा १७, सुवास सापकोटाले १४ र नजाम कवारीले ९ रन बनाए । फिनिक्सबाट किरण चन्द, क्रिस ऐर र समिर विष्टले २–२ विकेट लिए । प्लेयर अफ द म्याच क्रिसले ४ ओभरमा ११ रनमात्र खर्चे ।फिनिक्सले ७ बलअघि लक्ष्य पूरा गरेको थियो । विराट भण्डारीले ४६ बलमा २७, राजकुमार शाहले २६ बलमा अविजित १६ र लक्की कडायतले १५ रन बनाए । केसीएमआईटीका आदित्य शाहले ३ ओभरमा १३ र अमित मण्डलले ३.५ ओभरमा २३ रन खर्चेर ३–३ विकेट लिए ।मूलपानीको तल्लो क्रिकेट मैदानमा अर्को सेमिफाइनलमा पहिला ब्याटिङ गरेको ब्लुबर्डले अलआउट हुनुपूर्व १९.२ ओभर खेली १ सय १२ रन जोडेको थियो । सचिन लेखकले ३५ बलमा २९, निर्भिक पाठकले १७ बलमा १९ र रोनिम तिवारीले १५ बलमा १७ रन बनाए । केयूका ऋषभ खतिवडाले ४ ओभरमा १४ रन खर्चेर ५, रोहित सापकोटाले ३ र शीतल न्यौपानेले १ विकेट लिए ।जवाफमा आएको केयू १२.३ ओभरमा ३६ रनमा अलआउट भयो । रोहितले १४ रन बनाउनुबाहेक अन्यले दोहोरो स्कोर बनाउन सकेनन् । प्लेयर अफ द म्याच अविनाश बस्यालले ५ विकेट लिए । उनले ३.३ ओभरमा ११ रन खर्चे । कौशल रुपाखेती र सुवास खत्रीले २–२ विकेट लिए । एपेक्स कलेजको आयोजनामा हब इन्टरनेसनलको प्रस्तुति रहेको प्रतियोगिताको फाइनल मंगलबार हुनेछ ।